Rou riool bedreig landboubedryf | News24
Rou riool bedreig landboubedryf
'n Onvoltooide deel van Hankey se rioolwerke wat weens probleme oor finansiering vertraag word. Foto: DEON FERREIRA
Port Elizabeth. – Boere op vrugteplase wat aan die Kleinrivier in die Gamtoosvallei grens, is bekommerd dat onverwerkte rioolwater wat uit Hankey se rioolwerke in dié rivier beland, hul vrugte, asook mense wat water uit die rivier vir menslike gebruik skep, kan besmet.
Volgens Neels Schellingerhout van Schellingerhout Boerdery buite Hankey, het E.coli-toetse wat onlangs gedoen is, getoon dat die toegelate norm ver oorskry is, maar die boere wag nog op die amptelike uitslag van die toetse.
"Die rou rioolwater lek uit die rioolwerke en vloei deur 'n stuk grond tot waar dit in die rivier beland.
"Boere mag nie water uit die riviere binne 'n besproeiingskema pomp nie. Die gevaar bestaan nou dat wanneer die Gamtoos-besproeiingskema sy kanale van 11 tot 26 Junie vir die jaarlikse instandhouding sluit, Hankey – wat deel is van die Kouga-munisipaliteit – water vir die dorp uit die besmette rivier sal moet pomp.
"Die besmette water hou normaalweg nie gevaar in vir die boere laer af in die vallei nie, maar wanneer die Gamtoos-besproeiingskema se kanaalstelsel skoongemaak word, word klein hoeveelhede onttrek vir die was van groente, drinkwater vir vee en die spuit van bome en groente," het hy gesê.
"As van hierdie groente en diere deur die besoedelde water besmet word, kan dit baie groot skade aan die landboubedryf aanrig, veral die uitvoermark vir vrugte," het Schellingerhout gesê.
"Baie mense wat noodgedwonge van die water direk uit die rivier vir huishoudelike gebruik moet aanwend, kan ook besmet word.
Laura-Leigh Randall, woordvoerder van die Kouga-munisipaliteit, sê Hankey se rioolwerke is so ontwerp dat die behandelde rioolwater in die Kleinrivier gestort mag word.
"Daar behoort egter nie onverwerkte riool by die uitvloei te wees nie.
"As dit die geval is, is daar iewers fout en die munisipaliteit sal ondersoek instel en die probleem regstel."
Volgens haar word die rioolwerke tans opgeknap teen 'n beraamde koste van R7 miljoen.
Dit sal help om te sorg dat die gehalte van die uitvloei by die rioolwerke aan die vereistes voldoen.
"Die werk is omtrent 95% voltooi en word deur die departement menslike nedersettings gefinansier.
"Daar was 'n bietjie van 'n oponthoud met die voltooiing weens kwessies oor betaling.
"Ons verwag egter dat dit binnekort uitgesorteer sal word sodat die projek spoedig afgehandel kan word," sê Randall.